Fredag morgen hadde uniformert UP ruskontroll på Flatøy i Meland kommune.

En sivil UP-bil som kom kjørende ble vinket inn til siden.

Måtte avgi prøve

– Føreren måtte blåse i alkometeret som alle andre, sier UP-sjef Terje Oksnes til BA.

– Hva ble resultatet?

– Han var edru, og ga uttrykk for at han var fornøyd med at de uniformerte kollegene gjorde jobben sin, fastslår Oksnes.

Føreren var på jobb.

– Han ble plukket ut ved en tilfeldighet. Dette viser bare at det er ingen som slipper unna. Blir du stoppet, skal du blåse, sier han.

En blåste rødt

Politiet sto på Flatøy i nærmere halvannen time. En fører blåste rødt, og ble tatt med inn til bevisopptak.

– Det betyr at han må avlegge ny blåseprøve, eller en blodprøve, sier UP-lederen.